ROZHODNUTIE KOMISIE
z 20. decembra 2006,
ktorým sa mení a dopĺňa rozhodnutie 2005/362/ES z 2. mája 2005, ktorým sa schvaľuje plán eradikácie afrického moru ošípaných u diviačej zveri na Sardínii v Taliansku
[oznámené pod číslom K(2006) 6718]
(Iba taliansky text je autentický)
(2007/11/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných, a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (1), a najmä na jej článok 16 ods. 1,
keďže:
(1)
Rozhodnutím Komisie 2005/362/ES z 2. mája 2005, ktorým sa schvaľuje plán eradikácie afrického moru ošípaných u diviačej zveri na Sardínii v Taliansku (2), sa schvaľuje plán eradikácie afrického moru ošípaných u diviačej zveri v regióne Sardínia.
(2)
Taliansko informovalo Komisiu o výsledkoch tohto plánu a o priaznivom vývoji tohto ochorenia na území Sardínie.
(3)
Je preto vhodné znovu vymedziť rôzne oblasti a najmä vysokorizikovú oblasť, kde sa má v regióne Sardínia realizovať plán eradikácie.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2005/362/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené Talianskej republike.
V Bruseli 20. decembra 2006